王禹偁
对雪感怀呈翟使君冯中允同年
岁暮山城雪，民和岁有秋。
深闻五袴咏，聊减贰车愁。
凌乱藏溪寺，霏微酒郡楼。
冻宜粘酒旆，香好试茶瓯。
逐吹殊无定，连宵势未休。
仙娥低粉面，熊耳压峰头。
树老花重发，川长缟不收。
平沉采芝洞，深锁避贤邮。
麋鹿全迷迳，鹰鸇不下鞲。
夜村埋古屋，丹水咽寒流。
上洛城中客，梁园日下州。
前年直纶阁，腊月奉宸游。
六出寒光乱，重瞳喜气浮。
催班临秘殿，称贺拱凝旒。
漠漠笼天仗，轻轻落御沟。
瑶池同皎洁，珠箔助飕飀。
民有丰年望，君无旱食忧。
佩垂延喜玉，服曜吉光裘。
鸡树令开宴，鸳行许命俦。
千锺方艳艳，三爵未油油。
举白朱颜凝，飞文彩笔抽。
传宣须尽醉，御札遣冥搜。
晚出苍龙阙，骄驰紫燕骝。
自惭生草泽，人指在蓬丘。
薄命诚非据，清途不久留。
左迁来僻郡，对景忆瀛洲。
谪宦谁还往，贫家自献酬。
敢言无俸禄，且喜润田畴。
凤阁名虽黜，貂冠命亦优。
山中甘散秩，膝下奉晨羞。
默默惟思过，陶陶亦自由。
摇头咏诗什，合眼入衾裯。
只恨方于枘，何尝曲似钩。
讵能悲鹏鸟，早合畏牺牛。
玉冷期三爇，兰香任一莸。
梦中非蛱蝶，世上本蜉蝣。
祸福如亡马，机关喻狎鸥。
甘贫慕原宪，齐物学庄周。
尚赖迁莺侣，旁依建隼侯。
愿随商洛叟，击壤金皇猷。